Álvaro Arbeloa

Álvaro Arbeloa Coca (s. 17. tammikuuta 1983 Salamanca, Salamancan maakunta, Espanja) on espanjalainen uransa lopettanut jalkapalloilija ja nykyinen jalkapallovalmentaja. Tammikuussa 2026 hänet nimettiin Real Madridin päävalmentajaksi korvaten Xabi Alonson.

Arbeloan luontainen pelipaikka oli oikea laitapuolustaja, mutta hän pelasi myös vasempana laitapuolustajana ja keskuspuolustajana.

 Ura pelaajana 

Arbeloa syntyi Salamancassa, mutta eli lapsuutensa Zaragozassa. Hän aloitti jalkapalloilun koulunsa joukkueessa kunnes liittyi 12-vuotiaana Real Zaragozan junioreihin. Kaudeksi 2001–2002 Arbeloa siirtyi Real Madridiin, jossa hän eteni juniorijoukkueiden kautta ensin C-joukkueeseen ja edelleen B-joukkueeseen.

Kaudella 2004–2005 Abreloa oli yksi Real Madrid B:n avainpelaajista, kun joukkue lähes kymmenen vuoden tauon jälkeen varmisti nousun Espanjan toiseksi korkeimmalla sarjatasolle Segunda Divisióniin. Samalla kaudella Arbeloa teki ensiesiintymisensä myös Real Madridin edustusjoukkueessa. Ensimmäiset minuuttinsa korkeimmalla sarjatasolla Primera Divisiónissa hän pelasi Real Betisiä vastaan 16. lokakuuta 2004. Tammikuussa 2005 hän pelasi täydet 90 minuuttia paikalliskamppailussa Atlético Madridia vastaan. Kauden 2005–2006 Arbeloa toimi Real Madrid Castillaksi nimensä vaihtaneen Real Madridin B-joukkueen kapteenina Segunda Divisiónissa.

Ennen kautta 2006–2007 Arbeloa siirtyi 1,3 miljoonalla eurolla galicialaiseen Deportivo La Coruñaan tavoitteenaan saada lisää vastuuta ja peliaikaa pääsarjatasolla. Deportivossa Arbeloa oli avauskokoonpanossa kauden ensimmäisessä 20 ottelussa. Jo tammikuussa 2007 matka jatkui Englantiin espanjalaisvalmentaja Rafael Benítezin luotsaamaan Liverpooliin, joka maksoi pelaajasta neljä miljoonaa euroa. Ensiesiintymisensä Valioliigassa Arbeloa teki 10. helmikuuta ottelussa Newcastle Unitedia vastaan ja Mestarien liigassa 21. helmikuuta 2007 ottelussa Barcelonaa vastaan. 2,5 kauden aikana hän pelasi Liverpoolissa kaikkiaan lähes 100 ottelua.

Kesällä 2009 Arbeloa palasi neljän miljoonan euron siirtosummalla Real Madridiin, jonka kanssa hän teki viisivuotisen sopimuksen. Sopimusta myöhemmin pidennettiin vuoteen 2016 ulottuvaksi. 

Seitsemän Real Madridissa pelatun kauden jälkeen Arbeloa siirtyi elokuussa 2016 englantilaiseen West Ham Unitediin yksivuotisella sopimuksella. Arbeloa pelasi kaudella 2016–2017 vain kolmessa Valioliigan ottelussa ja lopetti uransa kauden päätyttyä.

 Maajoukkue 
Arbeloa pelasi Espanjan alle 15-, 16-, 17, 19- ja 21-vuotiaiden maajoukkueissa. Vuonna 2001 hän oli mukana voittamassa junioreiden Meridian Cupia. Ensiesiintymisensä Espanjan A-maajoukkueessa hän teki harjoitusottelussa Italiaa vastaan 26. maaliskuuta 2008. Hän kuului joukkueen kokoonpanoon vuoden 2008 EM-kilpailuissa, jossa Espanja voitti mestaruuden.

Arbeloa voitti myös Espanjan riveissä vuonna 2010 maailmanmestaruuden ja vuonna 2012 toisen Euroopan mestaruuden. 

Toukokuussa 2014 Arbeloa ilmoitti päättävänsä maajoukkueuransa. 

 Ura valmentajana 
Arbeloa on pelaajauransa jälkeen valmentanut useita Real Madridin juniorijoukkueita. Vuosina 2022–2025 hän toimi Real Madridin alle 19-vuotiaiden juniorijoukkueen päävalmentajana.

Toukokuussa 2025 Arbeloa nimitettiin Real Madridin reservijoukkueen Real Madrid Castillan päävalmentajaksi. Tammikuussa 2026 hän nousi Real Madridin edustusjoukkueen päävalmentajaksi Xabi Alonson jätettyä tehtävänsä.

 Saavutukset 
Real Madrid:
La Liga: 2011–2012
Copa del Rey: 2010–2011, 2013–2014
Espanjan supercup: 2012
Euroopan supercup: 2014
Mestarien liiga: 2013–2014, 2015–2016
Seurajoukkueiden maailmanmestaruus: 2014

Espanja:
Euroopan-mestaruus: 2008, 2012
Maailmanmestaruus: 2010

 Lähteet 

 Aiheesta muualla 

 Álvaro Arbeloan sivusto  
 Álvaro Arbeloan esittely Real Madridin sivustolla 
 Álvaro Arbeloa Football Database -sivustolla 



Luokka:Espanjalaiset jalkapalloilijat
Luokka:Espanjalaiset jalkapallovalmentajat
Luokka:Jalkapallon maailmanmestarit
Luokka:Vuonna 1983 syntyneet
Luokka:Elävät henkilöt
Luokka:Jalkapallon Euroopan-mestarit